የኮሮና ስጋት ሌላ አስከፊ ሞት አንዳያስከትል ደም ባንክ ስጋቱን ገለጸ፡፡
ባሕር ዳር፡ መጋቢት 11/2012 ዓ.ም (አብመድ) በኮሮና ወረርሽኝ ምክንያት በተፈጠረው መደናገጥ የደም ለጋሾች ቁጥር መቀነሱ እንዳሳሰበው የባሕር ዳር ደም ባንክ አገልግሎት አስታውቋል፡፡የባሕር ዳር ደም ባንክ አገልግሎት ኃላፊ አቶ ምክሩ ሽፈራው ለአብመድ እንደተናገሩት አብዛኛውን ጊዜ የደም ልገሳ የሚከናወንባቸው ቦታዎች እንደ ዩኒቨርሲቲዎች፣ትልልቅ ፋብሪካዎች እና የመንግስት ተቋማት ናቸው፡፡ እነዚህ ተቋማት ደግሞ ከኮሮና ቫይረስ ጋር በተያያዘ በተላለፈው መመሪያ ምክንያት እንቅስቃሴያቸው ከወትሮው በተለዬ ሁኔታ ተገትቷል፡፡ በዚህም ምክንያት ከዚህ በፊት በየቀኑ ከ300 እስከ 400 ከረጢት ደም ይሰበስብ የነበረው የደም ባንኩ ከሰሞኑ እስከ አራት ከረጢት ደም ወርዷል ብለዋል አቶ ምክሩ፡፡በመሆኑም የደም ባንኩ አሁን ደም ለሚያስፈልጋቸው ታካሚዎች እያቀረበ ያለው ከሁለት ሳምንታት በፊት የሰበሰበውን መሆኑን ነው የነገሩን፡፡ የደም ባንኩ እስከ ሁለት ሳምንታት የሚሆን ደም ካልሆነ በስተቀር ሌላ እንደሌለው የገለጹት አቶ ምክሩ ችግሩ የሚቀጥል ከሆነ ከፍተኛ የደም እጥረት እንደሚፈጠር ስጋታቸውን ገልጸዋል፡፡ በዚህም የተነሳ ነው ኮሮና ቫይረስ ከሚያደርሰው ጥፋት በላይ የደም እጥረቱ በሰዎች ላይ የከፋ ችግር ሊያደርስ ይችላል ያሉት፡፡